**Beretning til Thorøhuse Bylaugs generalforsamling 6. marts 2024.**

Beretningen dækker perioden fra sidste generalforsamling 27. marts 2023 til i dag 6. marts 2024.

**Strandrensningen,** som altid er vores første aktivitet **efter** generalforsamlingen, blev allerede afholdt 19.marts 2023, 8 dage inden og er beskrevet i Thorøhuse Posten nr. 69. I år er det som det plejer efter vores generalforsamling søndag d. 14. april kl. 14.00-16.00. Og pga. stormfloden i okt. 2023 og den sidste storm ROLF d. 23. febr. 2024, skulle der være masser at få i poserne og på traktoren. Så vel mødt voksne, børn og hunde.

**Sandagerkoret** under ledelse af Eva Kobel og pianist Tove Hovmand har nu slået traditionen fast med sit tredje besøg i Thorøhuse 23. april med Bylauget og Annette Isaksen som arrangør og tovholder. Det er en dejlig eftermiddag med danske sange først kun med koret og efter pausen med kaffe og hjemmebag med publikum og Højskolesangbogen, som Forsamlingshuset heldigvis har den nyeste udgave af. Se billede i Thorøhuse Posten nr. 69 juni 2023.

**Bogormen** er 1. juni flyttet til mere rolige omgivelser end p-pladsen. Nu bor den dejlige og nyttige selvbetjenings gratis butik på Ålevejen lige ved siden af Carsten og Solveigs selvbetjenings-grøntbutik. Så kan man **købe** grønt og **låne gratis** på én gang. Dejlige bøger både fag-og skønlitteratur, når du går tur med eller uden hund eller børn, ikke kan sove. Du kan låne dag og nat og huske at sætte bøgerne tilbage dag og nat. Tak til Jeppe fra Thorø, Bjørn og Hanne og Jens Erik Ubbesen for flytningen. Tak til Inger og Hanne for nedpakning og oppakning af hele molevitten. Læs i Thorøhuse Posten nr. 69, juni 2023, hvad du IKKE må.

**§18 turen 2023** gik 12. juli til LADBYSKIBET og Vikingemuseet ved Kerteminde. 21 senior-thorøhusere tog i privatbiler af sted kl. 9.00- 17.00. Så havde vi også fået rundvisning ude og inde spist frokost på Fyenshoved Café&Gårdbutik. Bylauget havde fået en mindre bevilling af Assens Kommune fra §18 puljen. Deraf navnet på turen. Se billeder i Thorøhuse Posten nr. 70, sept.2023.

**Badebroen** har ud over alle badenymferne og dypperne også en håndfuld vedligeholdelsesmænd, der tager trappen op om vinteren og får den spulet på skibsværftet af Egon med en ordentlig trykrenser, så nymferne og dypperne ikke får revet benene til blods af **rurerne**. Tak til Egon, Niels Mogensen, Hans Pedersen, Kurt og Hans Madsen Pedersen. Men ud over denne gruppe, har badebroen to Skarvingeniører, Hans og Kurt Madsen Pedersen. De opfinder og monterer ståltrådstråde med holdere, der forhindrer skarven i at sidde på gelænderet og skide hele broen ihjel. Men da skarven er klodens ældste fugl, fordi den er den klogeste, kan den nu sidde på tråden med sine flade fødder. Og selv en ekstra tråd har den også lært at sidde på. Men nu har de to brødre fundet på noget nyt. Se billede i Thorøhuse Posten nr.68, marts 2023.

**Nye thorøhusere** blev budt velkommen d. 1. okt. 2023 i Forsamlingshuset. Bylauget havde søgt Lokalsamfundspuljen i Assens Kommune og fået lidt tilskud til at invitere dem en eftermiddag til at præsentere sig selv og fortælle om hvorfor de havde valgt at bo i Thorøhuse. Repræsentanter for alle de forskellige aktiviteter, der er i byen, fortalte så de nye, hvad de kunne fornøje sig med. Se billeder med navne på de nye i Thorøhuse Posten nr.71, dec.2023.

**Sivhytten,** som blev nedlagt af Stormfloden 20./21.okt. 2023 er nu genopbygget af nogle sivbygningsingeniører. En helt ny er genopstået på samme sted. Så nu kan nymferne igen klæde ugenert om. Bylauget betalte omkostningerne og takker Mogens Baaring Andersen og Per Willemoes og Preben Hansen.

**Æblebagekagedysten** d. 22. okt. 2023 i Forsamlingshuset er en aktivitet af Æblefestivalen i Assens. Thorøhuse har valgt at det altid er en søndag i efterårsferien. Så kan vi huske det. I år var der både en dyst for børn og for voksne. Der var præmier til 2 børn og 9 voksne og sponsorerne giver flotte gaver. Tak til Kirsten Hasseltoft og Suzanne Baaring som igen i år var tovholdere for det velbesøgte arrangement. Stor tak til sponsorerne. Se billeder og navne i Thorøhuse Posten nr. 71, dec. 2023.

**Bogpremiere** med Vinspecialisten. Søndag d. 12.november havde Bylauget og Vinspecialisten, Henrik Lund Nim, for anden gang inviteret til bogpremiere. Denne gang var det hans nye bog ULYKKESFUGLEN, et historisk periodedrama i 80érne og al den musik, der hørte til perioden. Henrik Lund Nim er selv ung i denne tid, men er ikke selv hovedpersonen. Vi rykkede arrangementet ind i butikken på¨Torvet, da vi ”kun” var 24 tilhørere. Men så blev det også mere intimt med et glas til fortælling og oplæsning af Henrik i butikkens dagligstue. Se billeder i Thorøhuse Posten nr. 71, dec. 2023.

**Bustur til Christiansborg** 18. november med rundvisning af Sara Emil Baaring. Hvis man er en opmærksom og grundig læser af Thorøhuse Posten vil man på side 2 se, at der står Suzanne **Baaring** 2. suppleant i Bylaugets bestyrelse. Hun har nemlig en datter Sara Emil Baaring, som ved sidste Folketingsvalg blev valgt ind. Så hokus pokus kom thorøhuserne til Christiansborg og så meget mere, fordi folketingsmedlemmer har lov til selv at vise rundt også hvor almindelige turister ikke kommer. Alle betalte selv for turen. Tak til Suzanne og Mogens (faderen) for en flot heldagstur og tak til Sara for rundvisningen med historisk indhold. Se billeder i Thorøhuse Posten nr. 71, 2023.

**Hjertestarterkursus.**  Søndag d. 28. jan. 2024**.** Hvert år i januar holder Bylauget et lille genopfriskningskursus med hjertestarteren.

Henrik Holm-Nielsen, Fiskerstræde 10, er hjertestarter-underviser. Og nogle år er vi flere deltagere end andre år. 15-10-7-3. I år var vi 3 + Henrik. Men der var også slutkampe i EM i Håndbold på samme tid.

Det gør ikke så meget. Vi brugte bare lidt mindre tid. Og alle fik en tur med dukken og rytmen og ros eller ris af hjertestarteren. Det vigtigste er at turde gå i gang og tro på at man kan klare situationen.

**P-Plads.** I aug. 2022 fik Bylauget efter ansøgning bevilget en ekstra P-plads ved budgetforliget. Assens Byråd havde i deres anlægsbudget afsat 250.000kr. til dette.

I nov. 2022 ringede jeg til direktøren for By, Land og Kultur Martin Albertsen for at høre, hvad der sker. Og få dage efter blev jeg ringet op af den kommende sagsbehandler Jane Willander, leder af Vej og Trafik. Hun fik en lang, mundtlig forklaring på vores trafikproblemer på Jacob Gades Vej og især den ensporede vej Drejet ned til Forsamlingshuset.

I juni 2023 havde jeg en lang mailudveksling med Jane Willander om, hvorfor Bylauget IKKE ønsker en udvidelse af den nuværende P-plads, som hun nu var i gang med, da det ville ødelægge ”vores” lille grønne område og IKKE nedsætte trafikproblemerne på JGV og Drejet. Tværtimod.

I juli 2023 søgte jeg aktindsigt og der fremgår det, at Kim Walsted Knudsen, som har opgaven med ansøgninger til Kystdirektoratet, at kommunen søger tilladelsen til 3 steder: de 2 som vi i Bylauget har beskrevet i ansøgningen med prioritering på Thorøhusevej, og udvidelsen af den eksisterende, som Jane Willander og Københavns Lærerforening på Thorø prioriterer. Igen i november 2023 skriver vi sammen og 31. jan. 2024 mødes Palle Isaksen og jeg med Kim Walsted og Jane Willander på P.pladsen. De taler begge to varmt for udvidelsen af denne. Men vi må understrege at vi holder fast i vores prioritering på Thorøhusevej. Så sent som 9.febr. 2024 sender Kim Walsted en revideret ansøgning til Kystdirektoratet, hvor han beskriver en mindre udvidelse af den eksisterende P-plads med supplement af en ekstra P-plads primært på Thorøhusevej.

Dette var et resumé om historien om bevillingen til en ekstra p-plads og kommunikationen med Assens Kommune indtil nu. Vi mangler stadig svar fra KYSTDIREKTORATET, som giver tilladelse eller ikke giver tilladelse.

**Tak til alle vores medlemmer.** I 2023 var vi oppe på vores tidligere rekord 167 medlemmer. Det håber vi også lykkes i år. Det er vigtigt, når vi kommunikerer med Kommunen og søger puljer og fonde.

**Tak til Forsamlingshuset**, som vi har et fint samarbejde med i **Thorøhuse Borgergruppe**, hvor vi sammen får 5000kr. om året. De bliver brugt til græsslåning ved p-pladsen.

**Tak til vores redaktør Bjarne Toft Olsen**, som har ansvaret for vores lille avis Thorøhuse Posten. Den udkommer 4 gange om året, men kan også læses på vores hjemmeside. Vær opmærksom på de nye frister for deadline. Den 20.februar, d. 20.maj, d. 20.august, d. 20.november.

**Tak til vores badebros inspektør Kurt Pedersen og alle hans hjælpere.**

**Tak til vores annoncører. 19 i alt.** Ved årets udgang mister vi 3. Kom med nye forslag til redaktøren.

Det koster kun 600kr. pr. år for 4 annoncer.

**Tak til Bylaugets bestyrelse og revisor.**

**Tak til alle nye medlemmer: send jeres mailadresse til kassereren:** **pisa@pisa.dk**

**Bolette Eggers**

**Formand for Thorøhuse Bylaug.**